सवर्सांचें धाकटुलें बाय मेळटा ताका "शट आप! गॅट आवट! " हें वाक्य म्हणून दाखयतालें. आज्यान म्हणलें, हें सवंग कोणें शिकयलें? पयसुल्ल्यान मनांतल्या मनान मुरगटत अपुरबायेन आवय भुरग्या कडेन पळयताली. ही आवय आनी तिच्यो भावना. संवसाराचे सर्तींत आपलें भुरगें फाटीं उरत ह्या भंयान ती भुरग्याक ल्हान पिरायेर इंग्लीशीचे धडे गिरयता. ही आधुनीक युगांतली आवय. भेदभाव इतलो खोल रुजला की मध्यमवर्गीय पालक आपल्या भुरग्यांक कोंकणी वा मराठी माध्यम सरकारी मुळाव्या शाळांनी धाडटात जाल्यार उच्च वर्गीय पालक आपल्या भुरग्यांक खाजगी इंग्लीश माध्यम शाळेंत प्रवेश दितात. हें चित्र आमकां समाजांत दिश्टी पडटा.
 एक म्हण आसा "अंग्रेजी हे क्या? " इंग्लीश उलोवपाचे चुकी खातीर ताचेर समाजीक वर्गवादाचें एक रूप, कलंक जोडलां. इंग्लीश एलिट आनी नोबल्सां खातीर आसता हो समज चुकीचो. अपेसाची भिरांत, चुकीचो समज आनी व्याकरणांतली चूक ह्या तीन कारणांक लागून लोक इंग्लीश उलोवंक भियेतात. चुको करप अपेस अशें तांकां दिसता. आनी तें आमकां 'संवसाराचो शेवट' अशें दिसता. मागीर अपरिहार्य चिंता. अशे नकारात्मक विचार इंग्लीश उलोवपाचे लोक न धाडस दाखोवपाचें एक कारण थारता.
 भुरग्यांक संवादांतल्यान भास मेळटा. आयकून, निरिक्षणान आनी नक्कल करून भुरगें भास आत्मसात करता. फकत आवय-बापूय आनी हेर व्हडल्या लोकां कडेन न्हय, तर हेर भुरग्यां कडेन संवादांतल्यान लेगीत भुरगें भास शिकता. पयली येता ती आपली आवयभास आनी दुसरी परप्रातीय हेर भासो शिकता. जितल्यो भासो भुरगें शिकता तितलें हुशार जाता. भौभाशीक जाता. घरांत वाडपी भुरगीं संवाद सादतात आनी तीं तांच्या भोंवतणी वापरिल्ली भास आयकतात आनी शिकतात. घोकमपट्टी केल्ल्या भुरग्यांक ग्रेड दिवपी अशे तरेन तयार केल्ली भारतीय शिक्षण पद्दत आसा जी व्याकरण समजावपा परस व्याकरणाचे नेम शिकयतात. लोक उलयतात तें आयकून आमी व्याकरण शिकतात जें बरें दिसता तें आमकां ग्रामरली बरोबर दिसता.
 भाशेची उदरगत कशी जाता हाचें स्पश्टीकरण करपा खातीर समाजशास्त्र आनी जीवशास्त्र हांच्या विचारांचो मेळ घालून परस्पर क्रियावादी पद्दत (समाजीक संस्कृतीक सिद्धांत) पळोवया. ह्या सिध्दांता प्रमाण भुरगीं आपल्या भोंवतणच्या संवसारा कडेन संवाद सादपाची इत्सा आशिल्ल्यान भास शिकतात. भास समाजीक संवादांतल्यान तयार जाता, आनी ताचेर आदारून आसता.
 आवयच्या गर्भांतल्यान भुरगें आवयभास आत्मसात करता. उदरनिर्वाहा खातीर गरजेची ग्लोबल भास शिकपाक भुरग्या कडेन संवाद करपाक तशें भौतीक वातावरण म्हत्वाचें. कांय शाळा इंग्लीश कम्पलसरी उलोवपाची सक्ती करता. असली सक्ती करप चुकीचें. त्या बदलाक भुरग्यांक कविता, काणयो असलें साहित्य प्रकारांची गोडी लावपी वातावरण शाळेंत निर्माण करप चड फळादीक थारता.
 ग्लोबल इंग्लीश ही एक भास बरोवपाची शैली जी बरयल्ले इंग्लीश बिगर मूळ भाशिकांक चड सोंपेपणान समजता. जागतीक इंग्लीश हें अचूक, तर्कीक आनी अक्षरशा. आपलें बरप वाचपी कोणाकूय अत्यंत स्पश्ट जावचें अशी ती हाताळणी आनी तंत्रीक लेखकांची भास.
 बौद्धीक विकास अभ्यासांतल्यान दिसून आयला की संज्ञानात्मक विकास आनी बौद्धीक विकास तुलनात्मक नदरेन तांचे आवय भाशेंतल्यान प्रखरपणान चड नेटान जाता. आवयभाशे भायर हेर भाशेंत शिकयल्ल्या कोणा परस तांच्या आवयभाशेंतलें शिक्षणीक यश चड आसता. हाचे वेल्यान एक स्पश्ट जाता, इंग्लीश एक भास म्हणून शिकूं येता पूण तातूंत ज्ञान वाडटा ही समजूत चुकीची. इतिहास, भुगोल, गणीत, विज्ञान विशय भुरग्यांक तांचे आवयभाशेंत बरें समजतात. जेन्ना भुरगें फकत आपली प्रादेशीक भास माध्यम म्हणून शिकता तेन्ना ज्ञानात्मक विचारांत मर्यादा आसतात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 